text: Ni personer dømt i stor narkosag
  17 december 2015 kl. 17.00
  36-årig mand fra Sønderborg er blandt de ni dømte, der tilsammen har fået 20 års fængsel.
  Syd- og Sønderjyllands Politi har afsløret omfattende handel med narkotika i det sydlige Jylland. Specielt koncentreret omkring Sønderborg og Kolding.
  Ni personer er idømt tilsammen 20 års fængsel. Den hårdeste straf får en 36-årig mand fra Sønderborg. Han er idømt fem års fængsel for handel med amfetamin og kokain.
  - Vi er tilfredse. Et fint stykke efterforskningsarbejde giver nu resultater, siger leder af Organiseret Kriminalitet ved Syd- og Sønderjyllands Politi, Jeppe Kjærgaard, til TV SYD.
  Dommene falder efter en længere, intensiv efterforskning, hvor den lokale efterforskningsafdeling i Sønderborg har arbejdet tæt sammen med Afdelingen for Organiseret Kriminalitet i Esbjerg.
  Anklageren glæder sig også over resultatet.
  - Jeg er særdeles tilfreds med, at politiets målrettede efterforskning har ført til, at anklagemyndigheden har kunne føre sagerne til dom, siger den mødende anklager, senioranklager Rikke Brændgaard-Nielsen.
  Sagen er ikke afsluttet endnu. To personer mangler fortsat at modtage deres dom.
  9 dømt i omfattende narkosag koncentreret omkring Sønderborg og Kolding #politidk #anklager https://t.co/gD1mpiaUxD
  
  